YouTube kry eie diens wat musiek stroom | Netwerk24
YouTube kry eie diens wat musiek stroom
Deur Petrus Malherbe 17 Mei 2018 12:21
'n Man kyk na 'n video op YouTube op sy tablet.Foto: Pexels
Benewens Spotify, Apple Music, Google Music, Deezer, Joox en ander kan gebruikers nou uitsien na nóg 'n musiekstromingsdiens.
YouTube het Woensdag aangekondig YouTube Music maak volgende week sy buiging, hoewel dit nie onmiddellik in Suid-Afrika beskikbaar gaan wees nie.
Dié musiekstromingsdiens, wat op 22 Mei in onder meer Amerika, Australië en Nieu-Seeland beskikbaar gaan wees, sal speellyste bied op grond van jou kykgewoontes op YouTube, sê die platform in 'n verklaring op sy blog.
'n Algoritme gaan jou YouTube-geskiedenis nagaan en patrone identifiseer in die tipe musiek waarvan jy hou.
Terselfdertyd gaan die maatskappy ook 'n premiumweergawe van sy YouTube Red-videodiens bekend stel met meer eksklusiewe inhoud.
Volgens die verklaring gaan YouTube Music op 'n soortgelyke wyse as Deezer en Spotify sake doen en 'n gratis opsie met advertensies bied. Daarsonder kos dit $9,99 per maand.
Vir $2 per maand meer sal gebruikers ook toegang kry tot sy premiumvideodiens waar hulle oorspronklike televisieprogramme en ander video's sal kan kyk.
Benewens Amerika, Australië en Nieu-Seeland word YouTube Music volgende week ook in Suid-Korea en Mexiko bekend gestel.
Verskeie ander lande sal daarna volg, onder meer Oostenryk, Kanada, Rusland en Spanje. Dis nog nie duidelik wanneer Suid-Afrikaners toegang gaan kry nie.